**Notă privind proiectul de structură a anului şcolar 2016 - 2017**

În elaborarea proiectului de structură a anului școlar 2016-2017, Ministerul Educației a avut în vedere câteva modificări relevante, pe care le punctăm mai jos:

- Programul național ”Școala altfel” se întinde pe durata a 8 zile lucrătoare, structurate în două perioade disctincte:

* 12- 14 septembrie 2016, interval dedicat unei mai bune acomodări a elevilor și cadrelor didactice cu prioada de studiu, după vacanța de vară;
* 5 zile lucrătoare, lăsând la decizia unității de învățământ perioada de desfășurare, în intervale precizate prin intermediul documentului în cauză. Precizăm că intervalele se află la o distanță în timp de două săptămâni, înainte și după vacanțe.
* Ministerul Educației va elabora o metodologie dedicată Programului național ”Școala altfel”, care să vină în ajutorul profesorilor și al tuturor celor interesați. Obiectivul major al acestei metodologii este acela de a genera, la nivel național, coerența programului și o mai bună organizare. Înainte de adoptare prin ordin de ministru, proiectul va fi supus dezbaterii publice.

- Respectând autonomia cadrelor didactice, Ministerul Educației lasă la decizia profesorilor stabilirea perioadelor de susținere a lucrărilor semestriale, cu condiția ca evaluările să aibă loc, de regulă, la finalul semestrelor, după parcurgerea programei școlare și cu cel puțin două săptămâni înainte de finalul fiecărui semestru.

- Olimpiadele și concursurile școlare naționale vor fi organizate în perioada vacanței de primăvară (19 aprilie 2017 – 30 aprilie 2017). În acest fel, se oferă și elevilor olimpici posibilitatea de a participa la activitățile din cadrul programului ”Școala altfel”. Nu în ultimul rând, se dorește o mai bună organizare a olimpiadelor, prin alocarea unei perioade mai extinse (aproape 2 săptămâni).

- Proiectul prevede ca unitățile de învățământ și inspectoratele școlare să marcheze zilele de 5 octombrie – Ziua internațională a educației, 5 iunie – Ziua învățătorului și 1 iunie – Ziua copilului.